**NOTĂ INFORMATIVĂ**

*la proiectul Hotărîrii de Guvern* *cu privire la modificarea şi completarea Hotărîrii Guvernului nr. 800 din 28 octombrie 2011*

În scopul asigurării bunei participări a Republicii Moldova la Expoziţia Mondială “Milano 2015”, care se va desfăşura în perioada 1 mai – 31 octombrie 2015 în oraşul Milano, Republica Italiană, precum şi urmare a deciziei Comitetului organizatoric pentru pregătirea participării Republicii Moldova la Expoziţia Mondială "Milano 2015", se propune modificarea Hotărîrii de Guvern nr. 800 din 28.10.2011 (Monitorul Oficial al Republicii Moldova 2011, nr.187-191, art.879), prin introducerea următoarelor clauze:

În urma deciziei Comitetului organizatoric pentru pregătirea participării Republicii Moldova la Expoziţia Mondială "Milano 2015" *(Proces-verbal din 21 octombrie 2013),* ținând cont de volumul de lucru şi termenii restrânși de realizare a lucrărilor, a fost acceptată propunerea de a desemna un vice-Comisar general al pavilionului Republicii Moldova la Expo 2015, ceea ce presupune investirea acestei funcţii cu drepturi şi atribuţii, care urmează a fi exercitate din numele statului, în lipsa posibilităţii executării acestora de către Comisarul General.

Astfel, dat fiind faptul că persoana desemnată trebuie să dispună de anumite calităţi şi să fie implicată activ în procesul de pregătire a participării , a fost aprobată candidatura doamnei Dona Şcola, director al Organizaţiei de Atragere a Investiţiilor şi Promovare a Exportului din Moldova, în calitate de vice-Comisar general al Secţiunii Naţionale.

Concomitent, în legătură cu modificarea structurii de conlucrare a organizaţiilor implicate în pregătirea participării Republicii Moldova la World Expo-2015 Milano, Organizaţia de Atragere a Investiţiilor şi Promovare a Exportului din Moldova se propune a fi desemnată în calitate de instituţie publică responsabilă de organizarea participării Republicii Moldova la Expoziţia Mondială “Milano 2015”, precum şi de monitorizarea executării deciziilor adoptate în cadrul şedinţelor Comitetului organizatoric pentru pregătirea participării Republicii Moldova la Expoziţia Mondială “Milano 2015.

Funcţia de secretar al Comitetului, la fel, se propune a fi atribuită Organizaţiei de Atragere a Investiţiilor şi Promovare a Exportului din Moldova.

Totodată, Centrul Internaţional de Expoziţii “Moldexpo” S.A. se propune a fi desemnat în calitate de consultant în vederea executării acţiunilor necesare pentru participarea Republicii Moldova la Expoziţia Mondială “Milano 2015”.

Mai mult, componenţa nominală a Comitetului organizatoric pentru pregătirea participării Republicii Moldova la Expoziţia Mondială “Milano 2015” se propune a fi modificată, cu includerea persoanelor nou desemnate în funcţiile respective.

Astfel, reieşind din cele expuse mai sus, întru instituirea unui proces participativ adecvat şi durabil, considerăm oportune modificările propuse, pentru asigurarea procesului organizaţional de participare a Republicii Moldova în cadrul Expoziţiei Mondiale “Milano 2015”, cu consolidarea eforturilor în vederea promovării ţării pe arena internaţională.

**Viceprim-ministru, Valeriu LAZĂR**

**ministru al economiei**